gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
ફિલ્મ-રિવ્યુ : ડર : ક્ ધ મૉલ
You need an iframes capable browser to view this content.
અમુક ડરામણી મોમેન્ટ્સને બાદ કરતાં આ હૉરર ફિલ્મ એટલી બધી બોરિંગ છે કે એનું ભૂત પણ ડરાવવાને બદલે કંટાળો આપે છે!
કન્ટ્રોલ્ડ સ્થિતિમાં આપણને ડરવું ગમે છે. પછી એ ઍમ્યુઝમેન્ટ પાર્ક હોય કે બન્જી જમ્પિંગ જેવી ઍડ્વેન્ચર સ્પોટ્ર્સ હોય કે પછી હૉરર ફિલ્મ હોય. ‘રાગિની પ્પ્લ્’ બનાવી ચૂકેલા પવન કૃપલાણી આ વખતે મૉલમાં થતા ભૂતની સ્ટોરી લઈને આવ્યા છે; પરંતુ આ સ્ટોરીમાં થિþલ, ડર, લૉજિક તથા ક્રીએટિવિટીનો અભાવ છે જે આખી ફિલ્મને ખાલી મૉલ જેવી ખોખલી બનાવી દે છે.
શહેરના એક વિશાળ ઍમિટી મૉલમાં છેલ્લા થોડા મહિનાઓમાં ભેદી રીતે નવ માણસોનાં કમોત થઈ ચૂક્યાં છે. કોઈ સિક્યૉરિટી ગાર્ડ હવે ત્યાં નોકરી કરવા પણ તૈયાર નથી. એવામાં એક રિટાયર્ડ ફૌજી વિષ્ણુ (જિમી શેરગિલ) ત્યાં સિક્યૉરિટી ઑફિસર તરીકે જૉઇન થાય છે. એ જ દિવસે મૉલને રી-લૉન્ચ કરવા માટે એક મોટી ઇવેન્ટનું આયોજન કરવામાં આવ્યું છે, પરંતુ આગલી રાત્રે જિમી શેરગિલની હાજરીમાં જ વધુ એક સિક્યૉરિટી ગાર્ડનું ભેદી સંજોગોમાં મોત થઈ જાય છે. અધૂરામાં પૂરું એ પાર્ટીમાં એકઠા થયેલા મૉલના માલિકોનાં સંતાનોનાં પણ એક પછી એક મોત થવા માંડે છે. દરેકને એક ભૂતિયા સ્ત્રી દેખાય છે તો કોઈને એક નાનકડું ભૂતિયા બાળક દેખાય છે.
આ આખી સિલસિલાબંધ ઘટનાઓ પાછળનું રહસ્ય શોધી કાઢવા માટે જિમી શેરગિલ ખાંખાંખોળા શરૂ કરે છે, પરંતુ આખરે સુપર નૅચરલ પાવર માણસની મર્યાદા પર પોતાનો શેતાની પડછાયો પાડીને જ રહે છે.
ન ડર, ન લૉજિક
ભૂતિયા ફિલ્મોમાં અમુક પ્રકાર હોય છે. જેમ કે હૉન્ટેડ પ્લેસ, ઇવિલ વુમન, ઇવિલ ચાઇલ્ડ, અનએક્સપ્લેન્ડ ફિનૉમિનન વગેરે. આ ફિલ્મ ‘ડર ક્ ધ મૉલ’ હૉન્ટેડ પ્લેસના પ્રકારમાં આવે છે. આ ફિલ્મનો લોચો એ છે કે એમાં જરાપણ નવું કે કંઈ ક્રીએટિવ કરવાનો પ્રયાસ સુધ્ધાં કરવામાં નથી આવ્યો. એક જગ્યાએ કોઈ ભૂતિયા આત્મા ભટકે છે, કારણ કે ભૂતકાળમાં એ જગ્યાએ કશુંક એવું થયેલું જેનું પરિણામ અત્યારે નિર્દોષ લોકો ભોગવી રહ્યા છે. આવી સ્ટોરીલાઇનવાળી સંખ્યાબંધ ભૂતિયા ફિલ્મો આપણે અગાઉ જોઈ ચૂક્યા છીએ.
હૉરર ફિલ્મોમાં પ્રેક્ષકોને ડરાવવા માટે અચાનક ત્રાટકતો ભયાનક ભૂતિયા ચહેરો, કરોડરજ્જુમાં રોમાંચ પસાર થઈ જાય એવું મ્યુઝિક, રૂંવાડાં ઊભાં થઈ જાય એવી ફોટોગ્રાફી... આ બધાનું પર્ફે‍ક્ટ કૉમ્બિનેશન હોય છે. જોકે એટલું માનવું પડે કે બે-ચાર જગ્યાએ આ રીતે આપણને ડરાવવામાં ફિલ્મ સફળ પણ થાય છે, પરંતુ ફિલ્મની શરૂઆતમાં અમુક વાર ભૂતે ડોકિયાં કાઢ્યાં બાદ પછી છેક કલાકેક સુધી ભૂત પણ ડોકાતું નથી. આપણે હમણાં કશુંક થશે એવી આશા રાખીને બેઠા હોઈએ ત્યાં ચાર મિત્રોનો બોરિંગ લવ-ટ્રૅક અને એક તદ્દન ભંગાર આઇટમ-સૉન્ગ સ્ટાર્ટ થઈ જાય છે. છેક ઇન્ટરવલ પછી સ્ટોરી ફરી પાછી પાટે ચડે છે.
પરંતુ ઇન્ટરવલ પછી પાત્રોને બચવા માટે ભૂતિયા મૉલમાં અહીંથી તહીં ભાગવા સિવાય બીજો કોઈ ઑપ્શન નથી રહેતો. ભૂત અને માણસોના આ પકડદાવમાં આખી વાત તદ્દન પ્રિડિક્ટેબલ બની જાય છે. મતલબ કે તમે આસાનીથી કલ્પી શકો કે હવે આગળ શું થવાનું છે. એનું પણ એક સીક્રેટ છે : ભૂતિયા ફિલ્મોમાં ફિલ્મ-મેકરને થાપ આપવી હોય તો જે ઠેકાણે કૅમેરા તમને જોવાનું કહે એની તદ્દન વિરુદ્ધ દિશામાં જોવાનું, ભૂત ત્યાંથી જ ત્રાટકશે!
ઇન્ટરવલ પછી તો એવી હાલત થાય છે કે તમને એ ભૂતનો ડર લાગવાનું જ બંધ થઈ જાય છે. એ પછી આખી ફિલ્મનો સૌથી બેવકૂફ ટ્રૅક શરૂ થાય છે. આજે જ્યાં એ ભૂતિયા મૉલ ઊભો છે ત્યાં વર્ષો પહેલાં શું થયેલું એ ફ્લૅશબૅક કહેવા એક ભૂત આવે છે, તમે માનશો!
ફિલ્મના અંતે પણ જિમી શેરગિલની અપીલ ભૂત સાંભળે છે અને ભૂત લૉજિકથી વિચારીને આગળ વધે છે (પરંતુ ભૂતને એવું લૉજિક સમજાવવા માટે ફિલ્મની શરૂઆતમાં જિમી શેરગિલ નથી હોતો એટલે કેટલાક નિર્દોષ લોકોના જાન જાય છે!). જ્યારે રહસ્ય તમારી સામે આવે છે ત્યારે તમારા ભેજામાં ન ઊતરે એવા ઘણા સવાલો પણ થાય છે જેનો કોઈ જવાબ નથી મળતો.
પૈસા ખર્ચીને ડરવા જેવું ખરું?
અમુક અચાનક આવતી ડરામણી મોમેન્ટ્સને બાદ કરતાં બે કલાક ઉપરની આ ફિલ્મ સાવ બોરિંગ છે. એટલે ટાઇમપાસ માટે નીકળ્યા હો અને જવું હોય તો ઠીક છે, બાકી પૈસા બગાડવા જેવું નથી. હા, જો તમે નબળા હૃદયના હો તો તમને ખાલી પડેલા શૉપિંગ મૉલ્સનો ફોબિયા થઈ જાય એવું બની શકે!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.